CELEX: C2006/178/67
Language: el
Date: 2006-07-29 00:00:00
Title: Υπόθεση T-152/06: Προσφυγή της  6ης Ιουνίου 2006  — NDSHT Nya Destination Stockholm Hotell & Teaterpaket κατά Επιτροπής

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/37
            
         Προσφυγή της 6ης Ιουνίου 2006 — NDSHT Nya Destination Stockholm Hotell & Teaterpaket κατά Επιτροπής
   (Υπόθεση T-152/06)
   (2006/C 178/67)
   Γλώσσα διαδικασίας: η αγγλική
   Διάδικοι
   
      Προσφεύγουσα: NDSHT Nya Destination Stockholm Hotell & Teaterpaket (Στοκχόλμη, Σουηδία) (εκπρόσωποι: M. Merola και L. Armati, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας:
   Η προσφεύγουσα ζητεί από το Πρωτοδικείο:
   
               —
            
            
               να κρίνει παραδεκτή την προσφυγή·
            
         
               —
            
            
               να ακυρώσει την προσβαλλόμενη απόφαση·
            
         
               —
            
            
               να υποχρεώσει την Επιτροπή να κινήσει επισήμως διαδικασία έρευνας κατά το άρθρο 88, παράγραφος 2, ΕΚ·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής να μη συνεχίσει την έρευνά της επί της καταγγελίας της προσφεύγουσας σχετικά με τρία είδη ενισχύσεων που χορηγήθηκαν στη Stockholm Visitors Board AB (SVB), και συγκεκριμένα: τις ετήσιες πιστώσεις στον προϋπολογισμό του Δήμου Στοκχόλμης υπέρ της SVB, την επί τακτικής βάσεως κάλυψη των ζημιών προ φόρων της SVB από τη μητρική της εταιρία και την προτιμησιακή πρόσβαση σε δημόσιους πόρους για την παροχή υπηρεσιών περιλαμβανομένων στη Stockholm Card. Η Επιτροπή έκρινε ότι τα μέτρα αυτά δεν συνιστούν παράνομη ενίσχυση.
   Η προσφεύγουσα υποστηρίζει ότι, λαμβάνοντας την προσβαλλόμενη απόφαση, η Επιτροπή παρέβη διάφορες διατάξεις της Συνθήκης και του κανονισμού 659/1999 (1).
   Η προσφεύγουσα υποστηρίζει, πρώτον, ότι η Επιτροπή, μη κινώντας επισήμως διαδικασία έρευνας, παρέβη το άρθρο 88, παράγραφος 3, ΕΚ καθώς και το άρθρο 4 του κανονισμού 659/1999. Κατά την προσφεύγουσα, η Επιτροπή ήταν ενημερωμένη για την ύπαρξη ενισχύσεως και δεν διέθετε επαρκή στοιχεία για να θεωρήσει ότι όλα τα επίμαχα μέτρα μπορούσαν να χαρακτηριστούν υφιστάμενη ενίσχυση.
   Δεύτερον, η προσφεύγουσα υποστηρίζει ότι η Επιτροπή προέβη σε εσφαλμένη εφαρμογή των άρθρων 87 και 86, παράγραφος 2, ΕΚ, στο μέτρο που έκρινε ότι η αντιπαροχή για τη δραστηριότητα παροχής τουριστικών πληροφοριών ενέπιπτε στους κανόνες περί υπηρεσιών γενικού οικονομικού συμφέροντος.
   Τρίτον, η προσφεύγουσα υποστηρίζει ότι η Επιτροπή προέβη σε εσφαλμένη εφαρμογή των άρθρων 87 και 88 ΕΚ, καθώς και του άρθρου 1, στοιχείο β', του κανονισμού 659/1999 κρίνοντας ότι, αν η αντιπαροχή για δραστηριότητες παροχής τουριστικών πληροφοριών έπρεπε να θεωρηθεί ως ενίσχυση, αποτελούσε υφιστάμενη ενίσχυση και όχι παράνομη ενίσχυση, ήταν δε εν πάση περιπτώσει συμβατή με την κοινή αγορά.
   Τέταρτον, η προσφεύγουσα υποστηρίζει ότι η Επιτροπή έσφαλε κατά την εφαρμογή του άρθρου 87, παράγραφος 1, και του άρθρου 88, παράγραφος 3, ΕΚ, κρίνοντας ότι οι εμπορικές δραστηριότητες της SVB ασκούνταν υπό συνθήκες οικονομίας της αγοράς και δεν χρηματοδοτούνταν, ως εκ τούτου, με κρατική ενίσχυση. Ειδικότερα, η προσφεύγουσα υποστηρίζει ότι η Επιτροπή παρέλειψε να λάβει θέση σχετικά με την κάλυψη των ζημιών της SVB από τη μητρική της εταιρία, η οποία ανήκει κατά πλήρη κυριότητα στον Δήμο.
   Τέλος, η προσφεύγουσα επικαλείται παράβαση της υποχρεώσεως αιτιολογήσεως, καθώς και παραβίαση της γενικής αρχής της χρηστής διοικήσεως καθόσον η διάρκεια της προκαταρκτικής έρευνας ήταν υπερβολική.
   
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83, σ. 1)